L'estratègia impulsarà, entre d'altres, un nou sistema de protecció de persones alertadores, formació als Mossos en lluita contra la corrupció i processos de selecció de personal directiu basats en mèrits.
El Govern va aprovar el passat 15 de gener de 2020 l'estratègia de lluita contra la corrupció i d'enfortiment de la integritat pública, un seguit d'actuacions que s'aplicarà a l'administració de la Generalitat i les entitats del sector públic.
L'estratègia és una iniciativa de la Secretaria de Transparència i Govern Obert del Departament d'Acció Exterior, Relacions Institucionals i Transparència; la Secretaria General del Departament de la Vicepresidència i d'Economia i Hisenda; i la Secretaria d'Administració i Funció Pública del Departament de Polítiques Digitals i Administració Pública.
L'estratègia estableix 25 actuacions que s'implementaran en els propers 2 anys i tenen com a objectiu contribuir al model de transparència que defensa el govern català.
Per a fer-ho possible es despleguen mesures per incrementar el rendiment de comptes, i facilitar la vigilància ciutadana de manera anònima.
Entre algunes d'aquestes actuacions, destaquen un nou sistema de protecció de les persones alertadores de casos de corrupció, amb bústies de denúncia 100% anònimes; la col·laboració entre l'Agència Tributària i els Mossos per detectar casos de corrupció, la formació als Mossos d'Esquadra en la lluita contra la corrupció; més transparència: la publicació de les agendes de reunions del personal tècnic de major rang; i processos de selecció del personal directiu basats en mèrits i capacitats.
Per tal de garantir l'efectivitat de l'Estratègia, també queda aprovat un model de governança que assegurarà, per una banda, la realització de les mesures aprovades en el termini establert, i per l'altra, el retiment de comptes del procés d'implementació i dels resultats.
És per això que es crea el grup director i el grup executiu, el programa de suport i l'espai de participació ciutadana de seguiment.
El procés per elaborar aquesta estratègia és igual de rellevant que les mesures que aprova.
S'ha tingut en compte l'experiència i coneixement de professionals i organismes específics d'aquest àmbit com l'Oficina Antifrau de Catalunya, i s'han analitzat les evidències internacionals a través de l'estudi que ha elaborat l'Institut Català d'Avaluació de Polítiques Públiques, Ivàlua, per encàrrec de la Secretaria de Transparència i Govern Obert.
L'Acord de Govern de l'11 de juny de 2019 va encarregar a la Generalitat l'elaboració de l'Estratègia de lluita contra la corrupció i d'enfortiment de la integritat pública i s'inscriu en la línia del que recentment han fet altres països com Estònia i la Gran Bretanya.
Les evidències i les recomanacions d'organismes internacionals plantegen que abordar de forma global la lluita contra el frau i la corrupció és la via més efectiva, sobretot quan, més enllà de l'existència d'una legislació anticorrupció i d'implantar sancions, es puguin aplicar marcs d'integritat, en què la prevenció i la cultura ètica englobin el conjunt de l'Administració.
En resum, per lluitar contra la corrupció, incrementem la transparència i el bon govern.
En el cas de Catalunya, la Secretaria de Transparència i Govern Obert del Departament d'Acció Exterior, Relacions Institucionals i Transparència ha coordinat l'elaboració del document estratègic, conjuntament amb la Secretaria General del Departament de la Vicepresidència i d'Economia i Hisenda i la Secretaria d'Administració i Funció Pública del Departament de Polítiques Digitals i Administració Pública.
Unitats de l'Administració que han col·laborat en l'elaboració de l'Estratègia